**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2019-2020 уку елы) 9 нчы сыйныф**

**Максималь балл – 40**

1. **Теоретик биремнәр. (10 балл)**

1. Аллаһны тануны, яратуны, хакыйкатькә ирешүне алга куйган агымның атамасын язып куегыз. **Суфичылык.**

2. Суфичылык идеяләрен үзәккә алган әдәбият. Исемен язып куегыз. **Суфичылык әдәбияты.**

3. Борынгы эпитафик, ягъни каберташ язмалары. Аларны гомуми характерда нинди исем белән атап йөртәләр? **Рун язулы истәлекләр яки Орхон-Енисей язмалары.**

4. Әдәбиятның иң борынгы чоры. **Гомумтөрки әдәбият.**

5. Аң-белем, тәрбия мәсьәләләренә зур урын бирелгән, төп герой итеп белемле, әхлаклы герой сурәтләнгән әдәбият. **Мәгърифәтчелек әдәбияты.**

6. Татар әдәбиятындагы беренче роман. Әсәрнең исемен язып куегыз. **“Хисаметдин менла”.**

7. Үткән чорларның актуаль һәм кыйммәтле дип саналган, үзләштерелгән яисә иҗат ориентиры итеп алынган тәҗрибә. **Традиция.**

8. Кол Гали тарафыннан иҗат ителгән “Кыйссаи Йосыф” әсәренең жанрын язып куегыз. **Дастан яки поэма.**

9. Тормыштагы яңа күренешләрне, җәмгыятьтәге яңа сыйфатларны сәнгатьчә яңа чаралар ярдәмендә сурәтләү, нигезендә яңалык яткан күренеш. **Яңачалык яисә новаторлык.**

10. Татар әдәбиятында детектив жанрга нигез салган әсәр. **“Меңнәр, яки гүзәл кыз Хәдичә”.**

1. **Әдәби әсәргә кагылышлы биремнәр. (20 балл)**

1. З.Бигиевның “Меңнәр, яки гүзәл кыз Хәдичә” әсәрендә Муса һәм Габденнасыйр образларына чагыштырма характеристика бирегез.(10 балл)

**Алар – әхлакый яктан икесе ике төрле кешеләр. Әсәрнең төп конфликты да әхлакый характерда булып, йөз мең бирнәсе булган Хәдичәне алу өчен көрәшүче Муса һәм Габденнасыйр арасында сурәтләнә. Үз максатларына егетләр икесе ике төрле юл белән ирешергә тели. Муса әхлакый яктан камил, тәрбияле, мәгърифәтле итеп бирелә. Габденнасыйр исә эчкерле, әхлаксыз, үз максатына теләсә нинди юл белән ирешергә тели торган кеше итеп сурәтләнә. Әмма соңыннан тәүбәгә килә. Аларның каршылыгы аша автор яхшылыкның җиңеп чыгуын күрсәтә...**

2. Әлеге әсәрдә мәгърифәтчелек әдәбиятына хас нинди фикерләр урын ала? (10 балл)

**Үзәккә аң-белемле, тәрбияле герой куела, ул тәрбиясез, әхлаксыз герой белән капма-каршылыкта сурәтләнә. Аларның каршылыгы аша автор яхшылыкның җиңеп чыгуын күрсәтә. Әдипнең симпатиясе – әхлакый яктан уңай ачылган Муса ягында. Төп проблема итеп тәрбия, әхлак, мәгърифәт мәсьәләләре күтәрелә һ.б.**